তথ্যওসম্প্রচারমন্ত্রক
কান ফিল্ম মার্কেটে এই প্রথম সম্মানিত দেশের মর্যাদা দেওয়া হল, সম্মানিত দেশ হিসেবে বেছে নেওয়া হল ভারতকে
৭৫ তম কান ফিল্ম ফেস্টিভ্যালে আর. মাধবন প্রযোজিত ভারতীয় চলচ্চিত্র রকেট্রি-র বিশ্বব্যাপী মুক্তি
ইন্ডিয়া প্যাভিলিয়নে এবারের মূল ভাবনা “বিশ্বের কন্টেন্ট হাব হিসেবে ভারত” : শ্রী অনুরাগ ঠাকুর
কান নেক্সটেও সম্মানিত দেশের মর্যাদা পেলো ভারত
নতুন দিল্লি, ০৪ মে, ২০২২
ফ্রান্সে কান ফিল্ম ফেস্টিভ্যালের সঙ্গে আয়োজিত মার্শে দু ফিল্মে ভারতকে সরকারিভাবে বিশেষ সম্মানিত দেশের মর্যাদা দেওয়া হচ্ছে বলে তথ্য ও সম্প্রচার মন্ত্রী শ্রী অনুরাগ ঠাকুর আজ জানিয়েছেন। তথ্য ও সম্প্রচার মন্ত্রী বলেন, “এই প্রথম মার্শে দু ফিল্মে কোনো দেশকে ‘সম্মানিত দেশ’-এর মর্যাদা দেওয়া হচ্ছে। আগামী বছরগুলিতে বার্ষিক এই উৎসবে অন্যান্য দেশকেও এই সম্মান দেওয়া হবে।” উল্লেখ্য, ফ্রান্স এবং ভারত তাদের কূটনৈতিক সম্পর্কের ৭৫ বছর পূর্তি উদযাপন করছে। এই প্রেক্ষাপটে প্রধানমন্ত্রীর প্যারিস সফর এবং ফরাসী রাষ্ট্রপতি ইমানুয়েল ম্যাক্রোঁর সঙ্গে তাঁর সাক্ষাৎ আরও বেশি তাৎপর্যপূর্ণ। এই স্মরণীয় কূটনেতিক পটভূমিতে কান ফিল্ম ফেস্টিভ্যালের মার্শে দু ফিল্মে ভারতকে বিশেষ সম্মানিত দেশ হিসেবে বেছে নেওয়া হয়েছে।
শ্রী ঠাকুর জানান, সম্মানিত দেশ হিসেবে ভারতের স্বীকৃতির ফলে ম্যাজেস্টিক বিচে আয়োজিত মার্শে দু ফিল্ম-এর উদ্বোধনী সন্ধ্যায় ভারত, তার চলচ্চিত্র, তার সংস্কৃতি ও ঐতিহ্যের উপর বিশেষ আলোকপাত করা হবে। আতশবাজির আলোয় এই সন্ধ্যা ভরে উঠবে ভারতের লোকসঙ্গীত ও অন্যান্য ভারতীয় সঙ্গীতের মুর্ছনায়। ফরাসী খাবারের পাশাপাশি পরিবেশন করা হবে ভারতীয় খাবার।
তথ্য ও সম্প্রচার মন্ত্রী জানিয়েছেন, কান নেক্সটেও ভারতকে বিশেষ সম্মানিত দেশের মর্যাদা দেওয়া হয়েছে। সম্মানিত দেশের স্বীকৃত পাওয়ায় ভারতের পাঁচটি নতুন স্টার্ট-আপকে ফরাসী দৃশ্য-শ্রাব্য শিল্পে কাজ করার সুযোগ দেওয়া হবে। অ্যানিমেশন ডে নেটওয়ার্কিং-এ অংশগ্রহণ করবেন ১০ জন পেশাদার।
শ্রী আর. মাধবন প্রযোজিত ভারতীয় চলচ্চিত্র “রকেট্রি”র বিশ্বব্যাপী মুক্তি হবে ১৯শে মে পালাইস কে-তে।
পাঁচটি নির্বাচিত ভারতীয় চলচ্চিত্রকে “গোজ টু কান সেকশন”-এ সুযোগ দেওয়া হবে। এই চলচ্চিত্রগুলি ফিল্ম বাজারের আওতায় ডাব্লুউআইপি ল্যাবের অংশ:
১. জাইচেং জেই দোহুটিয়া-র বাগজান – অহমীয়া, মোরান
২. শৈলেন্দ্র সাহুর বাইলাডিলা – হিন্দি, ছত্তিশগড়ী
৩. একতারা কালেক্টিভের এক জাগাহ আপনি - হিন্দি
৪. হর্ষদ নালাওয়াড়ের ফলোয়ার – মারাঠি, কন্নড়, হিন্দি
৫. জয় শঙ্করের শিবাম্মা – কন্নড়
অলিম্পিয়া স্ক্রিন নামে একটি সিনেমা হলকে কেবলমাত্র ভারতীয় চলচ্চিত্র প্রদর্শনের জন্য নির্দিষ্ট করা হয়েছে। সেখানে ২২শে মে “অপ্রকাশিত চলচ্চিত্র” বিভাগে ৫টি নির্বাচিত সিনেমা দেখানো হবে।
বিশ্ববরেণ্য চলচ্চিত্রকার সত্যজিৎ রায়-এর ধ্রুপদী চলচ্চিত্র ‘প্রতিদ্বন্দ্বী’-র রিমাস্টার করা সংস্করণ কান চলচ্চিত্র উৎসবের ক্লাসিক বিভাগে প্রদর্শিত হবে।
থাকছে ইন্ডিয়া ফোরাম। প্রধান মঞ্চে ‘বিশ্বের বিষয়বস্তুর কেন্দ্র বা কনটেন্ট হাব হিসেবে ভারত’ শীর্ষক এক ঘণ্টার একটি আলোচনার আয়োজন করা হবে। এতে যোগ দেবেন ভারতীয় বিনোদন জগতের প্রথম সারির ব্যক্তিত্বরা। ইন্ডিয়া ফোরামে কয়েকশো অতিথি উপস্থিত থাকবেন, সেখানকার অনুষ্ঠান অনলাইনে লাইভ স্ট্রিমিং করা হবে।
তথ্য ও সম্প্রচার মন্ত্রী জানিয়েছেন, এই বছর ইন্ডিয়া প্যাভিলিয়নের মূল ভাবনা – “বিশ্বের বিষয়বস্তুর কেন্দ্র বা কনটেন্ট হাব হিসেবে ভারত”। ১৮ই মে, সকালে এর উদ্বোধন হবে। এখানে ভারতের বিভিন্ন ভাষা, সংস্কৃতি ও অঞ্চলের সিনেমা দেখানো হবে। বিশ্বের বিভিন্ন প্রান্তের থেকে আসা প্রতিনিধিদের নেটওয়ার্কিং প্ল্যাটফর্ম হিসেবে কাজ করবে এটি। এর লক্ষ্য হবে চলচ্চিত্রের শুটিং, পরিবেশনা, প্রযোজনা, চিত্রনাট্য উন্নয়ন, প্রযুক্তি, চলচ্চিত্রের বিক্রয় এবং সিন্ডিকেট গঠনে অংশীদারিত্ব গড়ে তোলা।
CG/SD/SKD/
(Visitor Counter : 146